Neljä ihmistä haavoittui ammuskelussa paikallisjuna-asemalla. Tilanne on hallinnassa, kertoo poliisi.

Saksan poliisi kertoo Twitterissä, että Münchenin läheisellä paikallisjuna-asemalla on ammuskeltu tiistaiaamuna.

Münchenin poliisin mukaan useita ihmisiä haavoittui ammuskelussa. Viranomaiset kertovat, että yksi haavoittuneista on naispoliisi, joka on haavoittunut vakavasti. Focus- ja Bild-lehdet kertovat, että 26-vuotiasta naispoliisia ammuttiin päähän. Hän taistelee hengestään.

Lisäksi kaksi sivullista haavoittui. Heidän vammansa eivät ole hengenvaaralliset.

Poliisin mukaan tapahtuma-alue eli S-juna-asema Unterföhringissä evakuoitiin. Poliisi kertoi, että tapauksessa ei ole toistaiseksi näkynyt viitteitä terrorismista tai poliittisesta tai uskonnolliseen motiivista.

Epäilty tekijä, 37-vuotias mies, otettiin kiinni. Myös tekijä sai ampuma-aseesta osuman ja haavoittui lievästi. Hänet toimitettiin sairaalaan.

Tapahtumat saivat alkunsa noin kello 8.20 aamulla paikallista aikaa, kun epäilty avasi tulen S-paikallisjunan asemalla. Saksalaismedian mukaan poliisi oli paikalla suorittamassa rutiinitehtävää, kun 37-vuotias mies vetäisi yllättäen naiskonstaapelilta aseen ja alkoi ampua. Toinen naispoliisi haavoittui tilanteessa.

Bildin haastatteleman silminnäkijän mukaan laukauksia ammuttiin ainakin viisi.Bildin toimittaja kertoi Twitterissä, että tekijä olisi myös yrittänyt työntää poliisia alas asemalaiturilta raiteille.

Poliisin mukaan tekijä käytti käsiasetta. Poliisin mukaan toistaiseksi ei ole näyttöä, että tekijöitä olisi enemmän kuin yksi.

Poliisilla oli alueella aamulla suuroperaatio. Viranomaiset kertoivat myöhemmin, että yleisö ei ole välittömässä vaarassa.Tekijän motiivia tutkitaan. Hän on poliisin edustajan mukaan kotoisin Münchenin alueelta.